S-20/2016

Mál þetta, sem dómtekið var 21. júní 2016, er höfðað með ákæru lögreglustjórans á Austurlandi, útgefinni 26. apríl 2016, á hendur A-kk-þgf J-kk-þgf R-kk-þgf, [kt.], [...], [...], „fyrir umferðarlagabrot í Fjarðabyggð með því að hafa, laugardaginn 12. mars 2016, undir áhrifum áfengis og sviptur ökurétti, ekið bifreiðinni PN-527, vestur Norðfjarðarveg við Grænafell í botni Reyðarfjarðar, þar sem lögreglan stöðvaði bifreiðina. Vínandamagn í blóði kærða mældist 0,85‰.“

Í ákæruskjali er þetta talið varða við 1. mgr., sbr. 2. mgr., 45. gr. og 1. mgr. 48. gr., sbr. 1. mgr. 100. gr., umferðarlaga nr. 50/1987, með áorðnum breytingum. Þar er þess krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. sömu laga.

Um málsatvik er skírskotað til ákæru. Ákærði játaði fyrir dómi skýlaust alla þá háttsemi sem honum er gefin að sök í ákæru. Var málið þá þegar tekið til dóms á grundvelli 164. gr. laga nr. 88/2008 um meðferð sakamála, án frekari sönnunarfærslu, eftir að sækjandi og verjandi ákærða höfðu tjáð sig stuttlega um lagaatriði og ákvörðun viðurlaga. Af hálfu ákærða er krafist þeirra vægustu viðurlaga er lög framast leyfa.

Með framangreindri játningu ákærða, sem er í fullu samræmi við gögn málsins, telst sannað að ákærði er sekur um þau umferðarlagabrot sem honum eru gefin að sök í ákæru og eru þar rétt heimfærð til refsiákvæða.

Ákærði er fæddur árið [...]. Samkvæmt fyrirliggjandi sakavottorði hefur hann hlotið sex refsidóma frá árinu 2012, fyrir brot gegn almennum hegningarlögum, umferðarlögum og löggjöf um ávana- og fíkniefni. Við ákvörðun refsingar hans nú hafa þýðingu dómar frá 8. júní og 18. desember 2012, þar sem ákærða var í báðum tilfellum gerð sektarrefsing og ökuréttarsvipting fyrir m.a. brot gegn 1., sbr. 2. mgr., 45. gr. a. umferðalaga, er hann framdi eftir að hann náði 18 ára aldri. Brot ákærða samkvæmt síðarnefndum dómi voru framin fyrir uppsögu fyrrnefnds dóms og tók refsing samkvæmt síðarnefndum dómi sjáanlega mið af því að um hegningarauka væri að ræða, þótt þess sé ekki getið í dóminum. Með dómi 17. október 2013 var ákærða á ný gerð sektarrefsing og ökuréttarsvipting fyrir brot gegn 45. gr. og 45. gr. a. umferðarlaga og jafnframt fyrir að aka sviptur ökurétti, sbr. 1. mgr. 48. gr. sömu laga. Síðast hlaut ákærði dóm 22. október 2015, sex mánaða fangelsi fyrir brot gegn fíkniefnalöggjöfinni, en þar af var fullnustu þriggja mánaða af refsingunni frestað skilorðsbundið í þrjú ár. Var með þeim dómi tekinn upp tveggja mánaða skilorðbundinn fangelsisdómur sem ákærði hlaut 24. júní 2014.

Ákærði hefur játað brot sín greiðlega og sýndi eftirsjá er hann kom fyrir dóminn. Horfir þetta til mildunar, en ekki eru þó efni til að víkja frá þeirri áralöngu dómaframkvæmd að akstur undir áhrifum áfengis eða ávana- og fíkniefna varði óskilorðsbundnu fangelsi við aðra ítrekun, líkt og við á hér.

Með brotum sínum nú hefur ákærði rofið skilorð fyrrgreinds dóms frá 22. október 2015. Verður hinn skilorðsbundni hluti refsingar þess dóms tekinn upp og dæmt um bæði málin í einu lagi, sbr. 60. og 77. gr. almennra hegningarlaga. Með vísan til framanritaðs þykir refsing ákærða hæfilega ákveðin í einu lagi fangelsi í fjóra mánuði, en fært þykir að fresta fullnustu þriggja mánaða þeirrar refsingar og fellur sá hluti hennar niður að þremur árum liðnum, haldi ákærði almennt skilorð 57. gr. almennra hegningarlaga.

Þá verður ákærði sviptur ökurétti ævilangt, með vísan til þeirra ákvæða umferðarlaga sem vísað er til í ákæru, einkum 3. mgr. 101. gr. laganna.

Samkvæmt yfirliti ákæruvaldsins, sem stutt er fullnægjandi gögnum, féll til við rannsókn málsins sakarkostnaður, sem samtals nemur 54.421 krónu vegna sýnatöku, blóðrannsóknar o.fl. Hluti þess kostnaðar, 16.873 krónur, varðar ekki þau brot sem ákært er fyrir í máli þessu. Með hliðsjón af 2. mgr. 218. gr. laga nr. 88/2008 verður ákærða því einungis gert að greiða 37.548 krónur af sakarkostnaði samkvæmt sakarkostnaðaryfirliti, en að öðru leyti greiðist sá kostnaður úr ríkissjóði. Þá verður ákærði dæmdur til að greiða þóknun skipaðs verjanda síns, G-kk-ef M. A-kk-ef hrl., sem þykir hæfilega ákveðin að fjárhæð 100.000 krónur, að teknu tilliti til virðisaukaskatts. Samtals nemur sá sakarkostnaður sem ákærða verður gert að greiða því 137.548 krónum.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 10:00 fimmtudaginn 30. júní 2016.

Dómsorð:

Ákærði, A-kk-nf J-kk-nf R-kk-nf, sæti fangelsi í 4 mánuði, en fullnustu þriggja mánaða refsingarinnar er frestað og fellur sá hluti hennar niður að þremur árum liðnum, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt.

Ákærði greiði 137.548 krónur í sakarkostnað, þar með talda þóknun skipaðs verjanda hans, G-kk-ef M. A-kk-ef hrl., 100.000 krónur.

H-kvk-nf B-kvk-nf